Apple lancerer ny iPad Mini

Apple har her til eftermiddag – via en pressemeddelelse – annonceret den nye iPad mini, som er udstyret med A17 Pro-chippen. Den nye Mini fås i fire forskellige farver, herunder blå og lilla. Den har en 8,3-tommers Liquid Retina-skærm, og A17 Pro-chippen giver en betydelig opgradering i forhold til tidligere generationer, både i forhold til CPU- og GPU-ydeevne. Det betyder også, at den er klar til Apple Intelligence – som dog endnu ikke er annonceret i EU, og dermed heller ikke Danmark.

A17 Pro-chippen har en 6-core CPU og en 5-core GPU, som ifølge Apple giver en 30% forbedring i CPU-ydeevnen og en 25% forbedring i GPU-ydeevnen sammenlignet med den tidligere generation med A15 Bionic-chippen. Dette betyder, at iPad mini kan håndtere opgaver som redigering af billeder, brug af professionelle apps og spil med avanceret grafik. Derudover understøtter den hardware-accelereret raytracing, som giver forbedret grafikydelse.

Den nye iPad mini understøtter også Apple Pencil Pro. Med funktioner som en dynamisk værktøjspalet og haptisk feedback, er Apple Pencil Pro hurtigt blevet en favorit blandt dem der kan lide at bruge en pen til at notere eller tegne på iPad. iPad mini understøtter også Apple Pencil (USB-C) som en mere budgetvenlig mulighed til dem der ikke vil betale for den dyre Pencil Pro.

Hurtigere wifi og bedre kamera

På kamerasiden har iPad mini et 12 MP vidvinkelkamera på bagsiden med Smart HDR 4. Kameraet kan også bruge maskinlæring til at registrere og scanne dokumenter direkte i kamera-appen. Det forreste 12 MP ultravidvinkelkamera understøtter “I fokus-funktionen”, der holder brugeren centreret under videosamtaler.

iPad mini har forbedret trådløs forbindelse med understøttelse af Wi-Fi 6E, hvilket giver hurtigere dataoverførsler sammenlignet med forgængerne. Modellerne med Wi-Fi + Cellular har desuden understøttelse af 5G og eSIM-teknologi, hvilket gør det muligt at oprette forbindelse til mobile netværk uden behov for et fysisk SIM-kort. USB-C-porten er også blevet opgraderet og tilbyder nu op til dobbelt så hurtige dataoverførsler, med hastigheder på op til 10 Gbps.

Pris og tilgængelighed

iPad mini har en standard lagerplads på 128 GB, hvilket er dobbelt så meget som den forrige model, og prisen starter ved 4.499 kr. Forudbestillinger til den nye iPad mini er allerede tilgængelige, og den vil være i handlen fra den 23. oktober.

Du kan læse mere om iPad Mini hos Apple her.

Apple lancerer ny iPad Mini